b'\n_START_ARTICLE_\nKj\xc3\xb8pesenter\n_START_PARAGRAPH_\nEt kj\xc3\xb8pesenter eller handlesenter er en samling av butikker p\xc3\xa5 ett sted som markedsf\xc3\xb8res som en enhet under et eget navn. Butikkene i kj\xc3\xb8pesentre er som oftest lokalisert i \xc3\xa9n bygning, eller i flere sammenbygde bygninger. I varmere str\xc3\xb8k forekommer ogs\xc3\xa5 utend\xc3\xb8rs kj\xc3\xb8pesentre._NEWLINE_Selv om bransjesentre ikke er uvanlige, er som oftest butikkene i et kj\xc3\xb8pesenter av forskjellig art, slik at kundene kan finne det meste av det de trenger, p\xc3\xa5 ett sted. De fleste kj\xc3\xb8pesentrene tilbyr gratis parkeringsplasser til kundene._NEWLINE_Et d\xc3\xb8dt kj\xc3\xb8pesenter (p\xc3\xa5 engelsk dead mall) er et kj\xc3\xb8pesenter med h\xc3\xb8y andel ikke utleide lokaler eller lav kundetilstr\xc3\xb8ming, eller at det er utdatert eller forfaller p\xc3\xa5 et eller annet vis.\n_START_SECTION_\nTyper kj\xc3\xb8pesentre\n_START_PARAGRAPH_\nMan skiller ofte mellom regionssentre, bydelssentre og sentrumssentre. F\xc3\xb8rstnevnte type er gjerne lokalisert utenfor tettbebyggelse, eller i alle fall sentrumsbebyggelse, og det er meningen at kundene skal kj\xc3\xb8re dit. Bydelssentre er vanlige i drabantbyer, og disse er gjerne planlagt i forbindelse med utbyggingen.\n_START_SECTION_\nHistorie\n_START_PARAGRAPH_\nHvis man definerer et kj\xc3\xb8pesenter som et sted hvor mange butikker (utsalgssteder) holder til under samme tak eller samme bygningskompleks har de eksistert like lenge som byen. I antikkens Roma, i Konstantinopel, 1800-tallets basarer i Oslo, butikkgalleriene i Paris p\xc3\xa5 1800-tallet._NEWLINE_Basarer har v\xc3\xa6rt brukt i muslimske land i flere hundre \xc3\xa5r. I Paris finnes passasjene som oppstod p\xc3\xa5 1800-tallet. En slik passasje er ogs\xc3\xa5 Galleria Vittorio Emanuele II i Milano, Italia. Det er oppkalt etter kong Victor Emmanuel II (italiensk Vittorio Emanuele II), Italias f\xc3\xb8rste konge, og ble bygd av G. Mengoni mellom 1865 og 1878. Parallet med passasjene oppstod de store varehusene. Det f\xc3\xb8rste var Bon March\xc3\xa9 som ble \xc3\xa5pnet i Paris i 1869.\n_START_SECTION_\nDet moderne kj\xc3\xb8pesenter\n_START_PARAGRAPH_\nDe f\xc3\xb8rste former for moderne kj\xc3\xb8pesentre dukket opp i USA i  1916. Market Square i Chicago i Illinois hadde 28 butikker, 12 kontorer og 30 leiligheter samlet rundt en sentral plass, og her var ogs\xc3\xa5 parkeringsmuligheter. _NEWLINE_Det f\xc3\xb8rste fullt utviklede  kj\xc3\xb8pesenter slik vi kjenner det idag \xc3\xa5pnet i Edina i Minnesota, USA 7. oktober 1956 med Southland Center med 75\xc2\xa0000 kvadratmeter grunnflate og 7\xc2\xa0000 parkeringsplasser._NEWLINE_Dette senteret har 130 butikker i to plan med flere konkurrerende varehus som en del av konseptet._NEWLINE_Slike sentre kaller amerikanerne gjerne "mall". Slik sett kan man hevde at Norge egentlig ikke har kj\xc3\xb8pesentre i denne betydningen av ordet. Men likevel kaller vi butikksamlinger helt ned i 5\xc2\xa0000 kvadratmeter for kj\xc3\xb8pesenter i Norge. I USA har kj\xc3\xb8pesentrene passert sin storhetstid, og "strip malls" (en ansamling av butikker som ligner de man finner i norske bygder), og "livsstilssentre" (lifestyle centers) \xe2\x80\x93 med megabutikker som IKEA, The Home Depot, Best Buy, Wal-Mart, Sears/K-mart rundt en parkeringsplass \xe2\x80\x93 er i ferd med \xc3\xa5 ta over forbrukerne.'